Mátraterenye Képviselő-testület

a helyi környezet védelméről alkotott
9/2004. (VII.19.)számú rendelet 31 § (1) bekezdés

1. számú melléklete

I. FEJEZET

**Az Önkormányzat által védelemben részesített helyi építészeti Örökségek**

A rendeletalkotás időpontjában helyi jelentőségű építészeti értéket az önkormányzat nem helyez oltalom alá.

II. FEJEZET

**Az önkormányzat területén, az országosan védett építmények
jegyzéke**

**1. NEPOMUKI SZENT JÁNOS-szobor Műemlék**

helye: Homokterenye (Mátraterenye), Kossuth út 110. - hrsz. 1999

Tulajdonos és kezelő: Forgó Lajos Kossuth út 114.

Jellege: barokk, XVIII. sz.

Leírása: A Kossuth út 110 sz. ház kis előkertjében álló, tufakőből készült szobor. Talpazata kiugró, rézsűs sarokátmenettel készült fejezettel záródik, keresztmetszete 48 x 48 cm. Az eredeti talpazatmagasság 1,50 m volt, ebből az elmúlt évtizedekben 50 cm-t feltöltöttek. Az ugyancsak 1,50 m magas szoborrészen festés nyomai láthatók, nyakánál korábban eltört, a fejet utólag visszaerősítették. A szobor felett íves bádoglemez tető látható, melynek négy tartóvasát abronccsal erőltették a talpazatra.

Története: Készítési éve nem ismert, a talpazaton felirat nem látható. Az 1867-es színes birtokvázlaton a beépítetlen telek Szakáts József földbirtokos nevén szerepel, a helyi szájhagyomány szerint az ő édesapja állíttatta. A térkép a szobrot nem ábrázolja, de stílusa alapján ekkor feltétlenül állt már. A mai lakóház 1948-ban épült az üres telekre.

A birtokvázlat alapján a község 1947-ben lebontott fa harangtornya a szobor közelében állt.

1. **RÓMAI KATOLIKUS PLÉBÁNIA Műemlék**

helye: Homokterenye (Mátraterenye), Kossuth út 131. - hrsz. 2189

Tulajdonos és kezelő: Római Katolikus Egyházközösség Homokterenye

Jelenlegi rendeltetése: Használaton kívül.

Jellege: Klasszicista, XIX. sz.

Leírása: Az utcavonalra merőleges, téglalapalakú, földszintes épület. Udvari homlokzatán fej lemezes oszlopok által tartott, téglamellvédes tornác húzódik, melynek ÉK-i végén egy falpillér, DNy-i végén két szabadonálló pillér helyezkedik el. A mellvéd az 1.-2, a 4.-5. és 7. oszlop, illetve az azt követő pillér között megszakad, ezeken a helyeken lépcső vezet a tornácra. Kontyolt nyeregtetővel van ellátva.

Története: Valószínűleg a Szakáts földbirtokos család építtette. Az 1867-es színes birtokvázlat ábrázolja, telek ekkor Szakáts József tulajdonában volt. A község 1948-ig Mátranovák filiája, az új egyházközösség az épületet a korábbi birtokosoktól kapta meg plébánia számára. Ma itt Önálló plébánia nincs.

1. **RÓMAI KATOLIKUS TEMPLOM Műemlék**

helye: Homokterenye (Mátraterenye) Berzsenyi Dániel út hrsz. 021

Tulajdonos és kezelő: Római Katolikus Egyházközösség Homokterenye

Jellege: Román stílusú, XIII. sz. gótikus, XV. sz-i átépítéssel.

Homlokzata átépítve 1801-ben.

Leírása: Dombon álló, egyhajós, EK-DNy tájolású templom. Főhomlokzata egyszerű, magas oromfallal épült, sarkain egy-egy erőteljes támpillérrel. Az oromfal felett kisméretű fa huszártorony áll. Szentélye a hajótól jóval keskenyebb, egyeneszáródású. A főhomlokzaton nyíló kapu kőkeretes, félkörös záródású, záróköve rozettával van díszítve. Középkori bejárata a D-i oldalon volt, melynek csúcsíves kőkerete a helyreállítás során került elő. Gótikus ablakok láthatók a hajó D-i, valamint a szentély D-i és K-i falán. A középkor során a hajó E-i oldalához csontház, a szentélyhez a nyolcszög három oldalával záródó, támpilléres temetőkápolna épült. Ezt később elbontották, a kápolna egy részét sekrestyévé alakították át. A középkori bővítés, valamint a templomot körülvevő körítőfal K- i szakasza a helyreállítás során került elő.

Belső térkialakítása süvegboltozatos, két szakaszú. A keresztheveder kosáríves, a diadalív és a hosszhevederek félkörívesek. A boltozat és a hevederek lécrácsra erősített nádborítással, vakolással készültek.

Karzata két zömök pilléren nyugszik, mellvédje középen ívesen kihajlik. Padlózata téglával van burkolva. A sekrestyébe gótikus kőkeretű ajtó nyílik. A karzat alatt a feltáráskor előkerült kőemlékek (szenteltvíztartó, kváderek, kő ajtókeret maradványa és egyenlőszárú kereszttel vésett sírkőtöredék) vannak elhelyezve. A szentély sík mennyezetű, D-i falában középkori ülőfülke látható.

Története: Feltárása során négy építési szakasz volt megkülönböztethető. A hajó és a szentély a XIII. sz. második negyedében épült. A község ősi neve Atyaháza volt. A XIII. sz. végén készült a karzatot ma is tartó két pillér és a főhomlokzat két támpillére is. Lehetséges, hogy a templom Ny-i homlokzatán ekkor torony is volt. Nagyarányú építkezés folyt a XV. sz. elején, amikor a község birtokosa a Homokterenyei család temetőkápolnát és csontházat épített a templomhoz, ugyanakkor készült a D-i oldal gótikus kapuja, valamint a kőfal is. Korábbi festett deszkamennyezetén állítólag 1512-es évszám volt olvasható. 1688-ban pusztuló oldalépítményeket 1801-ben bontották le, ekkor készült a mai sekrestye és a huszártorony. Hajóját 1920 körül boltozták, miután lebontották régi síkmennyezetét. 1920-ig az épületet zsindelyes nyeregtető fedte. 1807-ben Egerben öntött harangja ma az új templomban van elhelyezve.

Feltárás és helyreállítás: OMF 1965-66.

1. **FA HARANGTORONY Műemlék**

helye: Mátraterenye, (Nádújfalu), Kossuth út - hrsz. 2617

Tulajdonos és kezelő: Római Katolikus Egyházközösség Nádújfalu

Jellege: népi, 1767 előtti.

Leírása: A templom mellett álló, egyemeletes fatorony. A harangházat tartó kilenc oszlop 3 x 3 m alapterületű gerendarácson áll. A szoknyát 10 oszlop tartja, tornáca az ereszvonalig zárt, deszkafallal van burkolva. A harangház minden oldalán két-két szegmentíves nyílás található. Anyaga tölgyfa, a tetőrészek palából készültek, magassága 8 m. Az andráskeresztes merevítők néhol hiányoznak, feljáratát az idők során átalakították.

A királygerenda csak a harangház koszorúfáihoz nyúlik fel, lent vésett szöveg olvasható rajta: 1784/ JÓT KÁNTOR / NAK KOVÁTS / MÁRTONY/. Vele kapcsolatos az a vésett felirat is, mely a toronyajtó bal oszlopán van, sajnos részben takarva. így csak az egymás alatti fél-fél sorokat lehetett rögzíteni: .. .TOR/.. .ÁTS/.. .TÓN/.. .NI/.. .LT/... 8S/.. .E.

Története: Az 1746-os Canonica Visitatióban még nem szerepelt, de 1776- ban már 3 harangot tartó fatornyot említettek. A királygerenda felirata nem építési évszám, felállítása 1776 előtt történhetett. A harangház feljáratát ismeretlen időben átalakították. Zsindelyes fedését 1925-ben palára cserélték.

Felújítása: 1978-ban a zárt tornác talpgerendái elé, a befolyó víz ellen betonkoszorút készítettek, 1985-ben pedig az alsó deszkafalat szürke farostlemezzel fedték. A sorozatos átalakításokkal eredeti, szép formáját teljesen elrontották.

1. **RÓMAI KATOLIKUS TEMPLOM Műemlék**

helye: Mátraterenye, (Nádújfalu) Kossuth út - hisz. 2617

Tulajdonos és kezelő: Római Katolikus Egyházközösség Nádújfalu

Jellege: barokk, XVIII. Sz. Festett, kazettás famennyezete 1746-ból származik.

Leírása: Dombteraszon álló, megközelítően Ny-K tájolású egyhajós templom. A tagolatlan főhomlokzaton nyílik a félköríves kőkerettel készült bejárat, felette kis kerek ablak látható. A főfalat cseréppel fedett koronázópárkány zárja le, e felett enyhén ívelt háromszögű oromzat és karcsú huszártorony helyezkedik el. Az oromfalat több falmező tagolja, 1954-ben még látható volutás díszítését azóta leverték. A hajófalakat három eltérő méretű kereteit falmező tagolja, a D-i oldalfal ablakai nem a falmélyedések tengelyében vannak. Szentélye a hajótól keskenyebb, a nyolcszög három oldalával zárul, É-i falához sekrestye kapcsolódik.

A templom legnagyobb értékét a hajót fedő kazettás, festett famennyezet képezi. Ez eredetileg 10 sorban elhelyezett 83 táblából állt, de e század elején a kórus feletti két sort egyszerű mázolt deszkatáblákra cserélték ki. A szentély felöli 3. és 4. sor közepén kettős tábla helyezkedik el, így a meglévők száma 69. Az egyik tábla feltehetően a felszentelés időpontját jelöli: ANNO DNI/1746 / DIE 6 ia Oct/.

Díszítményei egyházi jellegűek (szentségtartó IHS felirattal, kereszt, passió jelvények), egy-egy táblán emberarcú hold és szokatlan alakú koronával festett m agyar címer 1 átható, a táblák 1egnagyobb részén azonban növényi motívumokat alkalmaztak.

Ezek részben aszimmetrikus, nagyobbrészt arányos elrendezésűek, tulipánt, szegfűt, rózsát, szívet, leveles ágat, csigavonalat ábrázolnak. Színei között túlnyomórészt a kék szerepel, ezenkívül vörös, fekete és zöld fordul elő a fehér alapokon. A színek megfakultak, a mennyezet restaurálva még nem volt. Két sorban gyengébb minőségű kazetták helyezkednek el, bár színezésük, díszítőelemeik azonosak a többivel. Minden festett tábla külön keretben van, a kazettákat faragott lécek szegélyezik a csomópontoknál négylevelű mintákkal. A mennyezet szélén, a falra támaszkodva faragott szegélyléc fut körül. A hajó K-i végében két vasoszlopra támaszkodó gerenda szerkezetű karzat van. Mellvédjét 7 db fatábla díszíti, a félköríves festett mezőkben a mennyezet motívumaihoz hasonló elemeket láthatunk. A diadalív félkörös, a szentélyt boltozat fedi.

Története: A templom a XVIII. sz. első felében épült, középkori templom létezéséről nincsen adatunk. A mennyezet felirata valószínűleg egy felszentelés időpontja: 1746 október 6, nem lehet azonban tudni, hogy maga az épület korábbi, vagy egyidős a fakazettákkal.

A templom melletti harangtorony 1767 előtt készült, gerendavéséséből tudjuk, hogy 1784-ben Kováts Márton volt az egyház kántora. Az 1746-ban festett kazetták mestere nem ismert. A karzat feletti két táblasort 1905-ben egyszerű deszkatáblákra cserélték ki, a mennyezet még nem volt restaurálva. Régebbi, kisebb méretű huszártornyának készítési éve ismeretlen, a mai 1923-ban készült: 1925-ig az épületet zsindelytető fedte.

Felújítása: 1966, majd 1985, amikor a toronysisakot tönkretették.

Mátraterenye, 2004. július 19.

Bodor József sk. Balogh Maja sk

 polgármester körjegyző